Ziwa Edward (au Ziwa Rutanzige; pia: Edward Nyanza) ndilo ziwa dogo zaidi kati ya Maziwa Makuu ya Afrika. Liko magharibi mwa Bonde la Ufa la Afrika Mashariki, katika mpaka wa Jamhuri ya Kidemokrasia ya Kongo na Uganda, na kaskazini mwa pwani yake iko kilometa chache kusini mwa Ikweta. Karibu theluthi mbili za maji yake yako katika JD Kongo na theluthi moja nchini Uganda. Ziwa hili lilipewa jina na mtafiti Henry Morton Stanley kwa heshima ya Albert Edward, Mtawala wa Wales. Stanley aliona ziwa hili mara ya kwanza katika mwaka wa 1875, na kufikiria ni sehemu ya Ziwa Albert, alilipatia jina Beatrice Ghuba. Katika ziara yake ya pili mwaka wa 1888 hadi 1889, akagundua yalikuwa maziwa mawili yanayojitegemea, na kulipa jina lake la sasa. Katika miaka ya 1970 Uganda na Zaire (Jamhuri ya Kidemokrasia ya Kongo) zilibadilisha jina na kuliita Ziwa Idi Amin au Ziwa Idi Amin Dada kwa heshima ya dikteta wa Uganda Idi Amin. Baada ya huyo kupinduliwa mwaka wa 1979, jina la awali lilirudishwa. Ziwa Edward liko katika mwinuko wa mita 920, lina urefu wa km 77, upana wa km 40, na eneo la km² 2,325 (la 15 kwa ukubwa katika bara).